google/wiki40b huggingface dataset:
Smålyrehale

Beskrivelse

Smålyrehalen er den minste av lyrehalene. Den har ikke like spektakulære halefjær, men er ellers ganske lik praktlyrehalen. Arten er dessuten noe mer lavmælt. Den måler cirka 86–93 cm og veier omkring 930 g. Stjerten måler cirka 47–57 cm. Hunnen er ganske lik hannen, men har kortere stjert (36–42 cm).. 
Artens vitenskapelige navn er etter dronning Victorias ektemann, prins Albert. Kun nominatformen (M. a. alberti) anerkjennes.

Utbredelse

Arten finnes kun i et meget begrenset område, med subtropiske montane regnskoger med tett og fuktig underskog, i det ekstremt sørlige Queensland og det ekstremt nordøstre New South Wales, hovedsakelig i høyder over 300 moh. Arten har størst tetthet der eukalyptusen (Eucalyptus) danner et naturlig tak som beskyttelse.
Svensk Jakt

Svensk Jakt er et tidsskrift utgitt siden 1863 av Svenska Jägareförbundet. Bladet har fokus på jakt og vilt, og utgis til medlemmer og andre abonnenter. Bladet utgis for tiden elleve ganger i året, omtrent den 25. hver måned. Mellom 1998 og 2013 ble det også utgitt en nyhetsavis i tabloidformat under navnet Svensk Jakt Nyheter.
Sibyllidae

Utseende

Middelsstore til ganske store knelere (hunnene gjerne ca. 5 centimeter lange). Forkroppen (protohrax) er svært tynn og forlenget, med en skarp pigg på ryggen. Forvingene er grønne og bladlignende, ellers er kroppen gjerne brunlig. Hodet har et "horn" i pannen, dette er tannet langs kanten. Antennene er ganske korte. Mellom- og bakbeina har asymmetriske, bladlignende fliker ved leddene som forsterker kamuflasjen.

Liv og utvikling

Disse knelerne fanger mest flygende byttedyr, gjerne små fluer.

Utbredelse

Familien er utbredt i  Afrika.
Stær

Utbredelse

Stæren fins i hele Europa unntatt arktiske og alpine strøk, og i tilgrensende deler av Asia. I Spania, Portugal og de vestlige middelhavsøyene er den bare vintergjest, og  lever da side om side med den residente slektningen Middelhavsstær, (Sturnus unicolor), som er meget lik, men mindre flekket, og med kraftigere lyder. Disse to artene er så nær beslektet at enkelte autoriteter mener at de muligens bør regnes som underarter av en og samme art.
Stæren er innført i Nord-Amerika, hvor den er ganske vanlig i størstedelen av USA og tempererte strøk av Canada. Den er også innført i Australia, New Zealand og Sør-Afrika.
Reisverk

Et reisverk er en type bærekonstruksjon som fikk en viss utbredelse som byggemåte for trehus i Norge i perioden fra ca. 1850 til ca. 1940. Reisverket besto som regel av en bærende rammekonstruksjon av stolper og sviller. Stolpene var som regel rettskåren plank av 7" X 3" og festet sammem med ca. 25 mm dømlinger med innbyrdes avstand på 1,5 m. Det ble også benyttet plank med not og fjær. Noen ganger ble det satt inn løse planker som utfylling i hulrommet mellom svillene og stolpene. Plankene ble endepløyd og satt ned i spor i svilla. Det samme ble brukt i topp. Innvendig ble ofte reisverket foret ut ca. 1" for å ta ujevnheter og kledd med 2 lag krysslagt rupanel. Utvendig ble det også benyttet et lag rupanel, så kraftpapp før utforing og utvendig panel. Som oftest var svillene 4"-5". Der man brukte åpninger ble det satt skråbånd for avstiving. Det er altså nesten ikke hulrom som kan etterisoleres i slike hus.
De første kjente eksemplene på reisverkskonstruksjoner i Norge er fra siste halvdel av 1700-tallet. Reisverket var en byggemetode for bolighus som til en viss grad fortrengte lafteverket. I tidlige kilder ble det å bygge reisverk kalt «å reise tømmeret på ende». Fordelen ved å gå over fra lafting til reisverk var at veggen kunne bordkles umiddelbart, ettersom den ikke krympet i høyderetningen slik som en vegg av liggende tømmer. Trevirke krymper betydelig i tverr-retningen, men praktisk talt ikke i lengderetningen. En nylaftet vegg kan derfor krympe inntil 10 cm på en vanlig etasjehøyde etterhvert som trevirket tørker, mens en reisverksvegg vil få en helt ubetydelig krymping. Ulempen var til gjengjeld at fugene mellom de stående plankene utvidet seg når plankene tørket, og det kunne gi utette og trekkfulle vegger. Lafteveggen blir derimot tettere med tiden når stokkene etterhvert presses sammen på grunn av egentyngden og taktyngden. Siden det var vanskelig å få reisverksvegger tilstrekkelig tette mot trekk, fikk byggemåten liten utbredelse før bygningspapp kom i handelen etter midten av 1800-årene. Da ble det vanlig å kle reisverket med papp både innvendig og utvendig før montering av bordkledning.
Etterhvert som teknikken med å bygge i reisverk utviklet seg, reduserte man dimensjonene på plankene som fylte hulrommene og sparte dermed materialer.
Gautamiputra Satakarni

Gautamīputra Śatakarṇi var en regent i Sātavāhanariket i Deccan-regionen i  det gamle India. Han regjerte i det 2. århundre e.Kr., selv om den eksakte regjeringstiden er usikker. Hans regjeringstid er datert forskjellig til 86-110 e.Kr., 103-127 e.Kr. og 106-130 e.Kr.
Den historiske informasjonen vi har om Gautamiputra Satakarni stammer fra Puranaene, Sātavāhana-inskripsjonene og myntfunn.
Hvitt kveldfly

Utseende

Et middelsstort (vingespenn 39 – 45 mm), nesten hvitt nattfly. Antennene er svarte og trådformede, brystet er kledt med hvite hår, bakkroppen med svarte og hvite felter. Forvingen er ganske lys grå til nesten snøhvit, med noen spredte, svarte tegninger. Bakvingen er helt hvit. Larven er grønn- eller gulhvit, tett kledt med lange, hvite hår.

Levevis

Hvitt kveldfly lever i løv- og blandingsskog, hager og parker. Larvene lever på bjørk (Betula spp.) og or (Alnus spp.), av og til også på andre løvtrær. De voksne sommerfuglene flyr om natten i mai – juli.

Utbredelse

Hvitt kveldfly finnes i det meste av Europa og vidre østover til Japan, og også i det nordlige Nord-Amerika. I Norge er den forholdsvis vanlig på Sørlandet og Østlandet, mens den forekommer mer spredt på Vestlandet og i Trøndelag (funnet nord til Snåsa).
Cantharis nigricans

Utbredelse

Cantharis nigricans finnes i Europa, østover i Asia. Finnes i Norge

Utseende

Cantharis nigricans er 9-11 mm lang. Hodet gulrødt fremme og mørk bak. Pannen har en forhøyning mellom antennefestene. Palpenes (munnføtter) endeledd er økseformet og ikke smalt, ovalt. Antennenes tredje ledd vanligvis lengre enn det andre leddet. Brystskjoldet (pronotum) har bare en svak innbuktning i bakkanten og har en overflaten som ikke er grovt rynket eller punktert. Brystskjoldets bakhjørner er tydelig avsatt, men ikke tydelig utstående. Brystskjoldet er gulrødt, med en variabel mørk flekk. Leggene på bakbeina er vanligvis krummet inn mot kroppen. Dekkvingene skjuler hele bakkroppen og har en svart eller brunsvart grunnfarge. Kroppen ellers er rødlig. Men det finnes fargevariasjoner der med mørkt (lite rødgult) farge.

Levevis

Cantharis nigricans finnes på blomster, trær og busker i juni og juli. Larvene lever som predatore (rovdyr).
Cantharis nigricans tilhører gruppen av insekter med fullstendig forvandling (holometabole insekter), som gjennomgår en metamorfose i løpet av utviklingen. Larvene er radikalt forskjellige fra de voksne i levevis og i kroppsbygning. Mellom larvestadiet og det voksne stadiet er et puppestadie, en hvileperiode, der billens indre og ytre organer endres.
Ulla-Mari Brantenberg

Utmerkelser

25. november 2008 ble Brantenberg utnevnt til kommandør av St. Olavs Orden.
Hun ble tildelt Anders Jahres kulturpris i 2008.
Hold My Hand (sang fra 1953)

«Hold My Hand» er en amerikansk populærmusikksang med melodi og tekst av Jack Lawrence og Richard Myers. Den ble skrevet i 1950, men først publisert i 1953.
Hitversjonen i 1953 var en innspilling med Don Cornell. Produsent var Bob Thiele.
Sangen var med i spillefilmen Susan lå her i natt (Susan Slept Here)og var nominert til 1954 Academy Award for Best Original Song.
Den har blitt spilt inn på plate av Stanley Black, Vicki Carr, Nat King Cole og Enoch Light.
Larry Cross med orkester har også spilt inn «Hold My Hand».
Arild Andresen, piano med gitar og bass spilte den inn i Oslo 11. mars 1955 som første melodi i medleyen «Klaver-Cocktail Nr. 2» sammen med «Just One More Chance» og «Dedicated to You». Medleyen ble utgitt på 78-platen His Master's Voice A.L. 3513.

Norsk versjon

Arne Bendiksen har skrevet en norsk tekst. På norsk bærer den tittelen «Hånd i hånd». I Norge ble den utgitt på 78-paten Harmoni 601.
Dup

dup og dup2 er systemkall i Unix-liknende operativsystemer som skaper en kopi av en fildeskriptor. Den nye deskriptoren oppfører seg ikke som kopien, men som en alias av den gamle.
Systemkallene dup og dup2 er standardisert av spesifikasjonen POSIX.
int dup (int oldfd);int dup2 (int oldfd, int newfd);
Den første allokerer den første tilgjengelige deskriptor, liksom systemkallet open(); en alternativ måte å duplisere en fildeskriptor på til et uspesifisert sted er systemkallet fcntl med kommandoen F_DUPFD.
Den siste plasserer copy inn i newfd. Hvis newfd er åpen, blir den først stengt med systemkallet close.
Feller

Feller er festemidler for ski eller andre fremkomstmidler på snø, laget av skinn eller syntetisk materiale og festes til skisålen eller annen såle. Historisk ble de laget av dyreskinn hvor medgående hår sikret gli fremover, og motstridende hår sikret feste. Feller er et alternativ til skismøring og festes til skiene med bruk av lim og festeanretning på skituppen, enden av skiene eller tilpassede hakk i skiene. Fordelen med feller er at skiene bevarer god gli ned fra fjellet når fellene tas av, og at de gir bedre feste enn de fleste skismøringer på veien opp. Feller er tradisjonelt mest brukt av de som går toppturer i fjellet, enten på ski eller splitboard. På 2010-tallet har feller også i økende grad blitt brukt under langrennsski.
Jenny (TV-serie)

1. episode

28-årige Jenny, som lever et fritt og uavhengig kunstnerliv i Roma, savner en mann å se opp til.

2. episode

Jenny har forlovet seg med studenten Helge Gram og har vendt tilbake til Kristiania. Møtet med Grams far blir skjebnesvangert.

3. episode

Jenny er tilbake igjen i Roma, men har tapt livsmotet. Hun føler seg ute av stand til å male.
Ketil Motzfeldt

Politisk karriere

Motzfeldt var statsråd i det såkalte Sibbern/Birch/Motzfeldt-ministeriet og sjef for både Postdepartementet og Marinedepartementet fra 18. august 1860 til 31. oktober samme år. Deretter var han medlem av statsrådsavdelingen i Stockholm frem til 30. september 1861, avbrutt av to uker i august da han var medlem av interimsregjeringen som styrte under kongens sykdom. Fra 1. oktober 1861 til 1. desember samme år var han sjef for det nyopprettede Marine- og postdepartementet. Han måtte gå ut av regjeringen samtidig med Christian Birch-Reichenwald og Hans Christian Petersen etter stattholdersaken i 1861. Han gikk da ut av politikken for en tid og kjøpte gården Vestmanrød i Borre, hvor han bodde.
Han var innvalgt til Stortinget fra Christiania fra 1854 til 1861, og fra Jarlsberg og Larvik amt 1871 til 1885.

Embetsbane

Motzfeldt ble sjøoffiser i 1832, seilte i koffardifart til 1835, var ekvipasjemester ved Marinens verft 1836–1838 samt 1841–1842. Videre var han oppsynssjef under vårsildfiskeriene 1851–1857 og lofotfisket i 1858. Motzfeldt hadde selv vært en pådriver for å avskaffe det tradisjonelle regelverket rundt fisket og innføre «fritt hav og fritt fiske». I 1852 ble han ekspedisjonssjef i postvesenet og Generalpostdirektør fra 1857 til 1860, da Generalpostdirektoratet ble gjort om til Postdepartementet.

Utmerkelser

I 1857 ble han utnevnt til ridder av St. Olavs Orden, og i 1860 forfremmet til kommandør. Han var også ridder  av den danske Dannebrogordenen og kommandør av 1. klasse av den svenske Nordstjerneordenen.
Hans Dagbøger 1854–1889 ble utgitt i 1908.
Han tilhørte den norske slekten Motzfeldt og var sønn av eidsvollsmann og statsråd Peter Motzfeldt og hustru Ernesta Birgitte Margrethe Stenersen. Han ble i 1860 gift med Hedvig Susanne Amalie Rosenvinge, datter av Eiler Schøller Rosenvinge og kusinen Thale Abel Kjerstine Motzfeldt, som var en datter av Peters bror, Hans Bull Motzfeldt, og Helvig Susanne Amalie Rosbach.
Målere

Levevis

Målere lever på planter, på bladene av urter og trær, i larvestadiene. De voksne sommerfuglene (imago) besøker blomster på jakt etter nektar.
Målere tilhører gruppen av insekter med fullstendig forvandling (holometabole insekter), som gjennomgår  en metamorfose i løpet av utviklingen. Larvene er ofte radikalt forskjellige fra de  voksne, både i levevis og i kroppsbygning. Mellom larvestadiet og det voksne stadiet er et puppestadium, en hvileperiode, der målerens indre og ytre organer endres. Puppestadiene kan finne sted på ulike steder, men for de fleste arter velger i strølaget på jordbunnen, mellom visne blad, i mose og lignende steder. Mens andre arter graver seg ned like under jordoverflaten.
Store Dyrhaugstinden

Store Dyrhaugstinden er et fjell i Hurrungane i Jotunheimen i Luster kommune i Sogn og Fjordane. Fjellet er det største av Dyrhaugstindane og har en høyde på 2 150 meter over havet.

Fotnoter

Type numrering
Khafaja

Khafaja (arabisk: خفاجة, også transkribert Al Khafaji eller Khafaji) er en av de større arabiske stammer i den arabiske verden. Den er sterkest representert i Irak og Egypt).
Uttaradit (provins)

Uttaradit (อุตรดิตถ์) er en provins 490 km nord for Bangkok i det nordlige Thailand. Den grenser til Laos i øst, og ellers med klokken til naboprovinsene Sukhothai, Phrae, Nan, og Phitsanulok.
Befolkningen anslås (2005) til 511 100, mens arealet er 7 838,6 km². Provinshovedstad er byen Uttaradit som ligger helt vest i provinsen.

Geografi og natur

Provinsen ligger i dalen og nedbørsområdet til en del av Nan-elven (Mae Nam Nan), som har sitt utspring og mesteparten av sitt løp i den nordlige naboprovinsen Nan. Nordvest i provinsen er Nan oppdemmet av Siritik-demningen, som skaper den 250 km² store kunstige Sap-Neua-sjøen Thaleh Sap Neua.
Nord og sør for elven løper to fjellkjeder, som når 1 465 moh i nordvest (Doi Phaya Fo), og 1 564 meter i sørøst (Khao Mun Ram). Langs østgrensen mot Laos løper Luang Prabang-fjellene. I elvedalen når enkelte høysletter opp i drøye 1 000 meter.
Provinsen har bare en liten nasjonalpark helt i øst – Sok Yai. Det er tropisk regnskog og fjellskog i fjellene, særlig i øst. det er innslag av både lauvskog og barskog, i høydene med bestander av fjellgeit og hare.

Historie

Uttaradit er et eldgammelt handelssted på Nan-elven. I Sukhothai-perioden 1238-1438 bestod provinsen av en rekke bystater som var kontrollert av kongen av Sukhothai. Uttaradit har vært omstridt i flere hundreår mellom 1350 og 1767 i rivalisering mellom Ayutthaya-riket og Burma. På 1700-tallet tok herskeren av Phichai kontroll over området og frigjorde det fra burmeserne.

Samferdsel og økonomi

Riksvei 11 går gjennom provinsen nord-sør, på vei fra Chiang Rai til Bangkok. Også jernbaneforbindelsen Chiang Mai-Bangkok går gjennom provinsen parallelt med riksveien. Det er en lokal, mindre flyplass ved Uttaridit.
Den dominerende næringsveien og inntektskilden har i århundrer vært skogsdrift etter treslaget teak. Foruten landbruk har provinsen en del turisme, knyttet til naturopplevelser og templene Wat Phrayuon Budhabathyukol, og Wat Thatanon. I Laplae-kommunen har tempelet Wat Phra Thaen Sila At en laterittblokk som dyrkes religiøst av lokale tilreisende buddhister, under henvisning til at Buddha selv hadde søkt opplysning her ved denne steinblokken.
Baokang

Baokang (kinesisk: 保康县; pinyin: Bǎokāng Xiàn) er et fylke i provinsen Hubei i Folkerepublikken Kina. Det ligger innen byprefekturet Xiangfan.
I 1999 var befolkningen der på 301 631.
Willy Simonsen

Andre verdenskrig

Han arbeidet som forsker i Bergen under det tyske angrepet på Norge i 1940. Han ble fort involvert i motstandsbevegelsen, og sto bak et prosjekt med å avlytte tysk telefonkommunikasjon mellom Bergen og Oslo, og videreførte denne informasjonen til England. Han ble arrestert i 1941 av Gestapo, men ble reddet i en militær aksjon av andre motstandsmenn i tyske uniformer på Ullevål sykehus, etter å ha blitt innpodet med en dysenteri-bakteriekultur for å simulere sykdom. Han kom seg så til England, hvor han arbeidet i radioproduksjonen for den britiske krigskommando. Simonsen  konstruerte Sweetheart radioen, en radio konstruert for bruk av motstandbevegelsen. Da krigen var slutt,  var han et år radioteknisk konsulent for Forsvarets overkommando.

Selskaper

Etter krigen, i 1946, opprettet han Simrad (Simonsen Radio AS), et firma for å produsere radiotelefoner for fiskeflåten. Firmaet ble senere et heleid datterselskap av Kongsberg Maritime. I 1970 startet han selskapet Simonsen Telecom, som produserte manuelle og senere automatiske mobiltelefoner.

Heder

I 1989 ble Willy Simonsen utnevnt til Ridder 1. klasse av St. Olavs Orden for industriell nyskaping.
Marcel Duchamp

Liv og virke

Duchamp ble født i landsbyen Blainville-Crevon nord i Frankrike. Han hadde fem søsken, og tre av disse ble også kjente kunstnere i hjemlandet (Jacques Villon, Raymond Duchamp-Villon og Suzanne Duchamp-Crotti). Duchamp startet sin karriere som en post-impresjonistisk og kubistisk maler, men ble snart en av de sentrale skikkelsene innenfor den dadaistiske kretsen. 
I 1912 malte han bildet «Naken Kvinne Går Ned En Trapp, No. 2», utført i kubistisk stil, som trakk veksler på filmens evne til å vise bevegelse. Dette nyskapende maleriet gjorde Duchamp kjent for et større publikum. Blant annet vakte det oppsikt på utstillingen Armory Show i New York året etter, men på tross av det sluttet han å male omtrent samtidig. Etter eget utsagn ville han «komme dit hånden og øyet ikke lenger har noen som helst betydning», og mange av hans viktigste arbeider etter dette var såkalte readymades – hverdagslige, masseproduserte gjenstander plassert inn i en kunstsammenheng og slik gitt status som kunstobjekter. Det første av disse, et sykkelhjul montert på en krakk, ble produsert i 1913.
Duchamps kanskje mest kjente arbeid, og et av de mest omdiskuterte kunstverkene i historien, ble vist på Armory Show i 1917. Under signaturen «R. Mutt» presenterte han et pissoir på en sokkel, med tittelen «Fontene». Arbeidet provoserte til heftig diskusjon, noe som førte til at Duchamp trakk verket fra utstillingen like etter åpningen. Like fullt har «Fontene» blitt stående som et referanseverk for kunstnere som setter idé foran utførelse i produksjonen av kunst, helt fram til våre dager. I en avstemning blant 500 av de viktigste kunstpersonlighetene i Storbritannia i 2004, ble «Fontene» kåret til det 20. århundrets mest innflytelsesrike kunstverk.
Karakteristisk for Duchamps kunst er kritikken av kunstverkets tradisjonelt opphøyde status. Han blandet kunst og trivialkultur gjennom sin bruk av readymade-objekter, ofte kombinert med ordspill og en subtil humor. For eksempel tegnet han barter og fippskjegg på en plakat av da Vincis Mona Lisa, og satte teksten «L.H.O.O.Q.» under. Uttalt på fransk blir tittelen elle a chaud au cul, eller «hun har en heit rumpe» på norsk. Han spilte også på ideen om identitet gjennom å opptre som kvinne i noen sammenhenger, under navnet Rrose Sélavy (kan uttales Eros, c'est la vie, eller «eros, det er livet»).
Fra 1923 brukte Duchamp tiden på sjakkspill, og han arbeidet i lengre perioder som bibliotekar og fransklærer. Han lagde sporadiske utstillinger, bl.a. sammen med surrealistene. Han produserte flere store arbeider også i denne perioden, som «Den grønne boksen», og «Bruden kledd naken av sine ungkarer, tilogmed» (eller «Det store glasset») 1934, som finnes i flere versjoner, ett av dem på Moderna Museet i Stockholm.
Marcel Duchamp grunnla den amerikanske avdelingen av dada og Société Anonyme, en samling Avant-garde-kunst, sammen med Man Ray i 1920, og mellom 1942 og 1944 var han en av redaktørene i det surrealistiske tidsskriftet «VVV» i New York, sammen med Max Ernst og André Breton.
Peter McGuire

Karriere

I 2006 kom han på 9.-plass ved VM i boccia, i klassen BC4. Bruno Valentim vant VM-gull i denne klassen. I parkonkurransen i denne klassen kom Storbritannia på 7.-plass. McGuire kom på 4.-plass individuelt ved World Cup i boccia i 2007, og 8.-plass i parkonkurransen.
Ved EM i boccia 2009 fikk han gull i parkonkurransen, sammen sin bror, og 15.-plass individuelt, og ved Europacupen 2011 på Hamar fikk han bronse individuelt. 
Han kom på 10.-plass ved VM i boccia 2010 (CPISRA Boccia World Championships), der han var med og vant sølv i parkonkurransen sammen sin bror. I 2011 kom han på 15.-plass i klassen BC4 ved CPISRA Boccia World Cup 2011, og kom der på 6.-plass i parkonkurransen. Ved utgangen av 2011 var han rangert som nummer 12 i verden i sin klasse. 
Ved Paralympiske sommerleker 2012 i London kom han på 8.-plass individuelt i klassen BC4. Han tapte på tie-break for Vivian Lau i kampen om 7.-plassen. I parkonkurransen fikk han 4.-plass, der han konkurrerte sammen sin bror. De tapte 2-8 for Canada i bronsefinalen.
Meumsåsen

Meumsåsen er en ås sør for Meum og nord for Skjerve sentralt på Nøtterøy i Færder kommune.
På Meumsåsen er det registrert tre gravrøyser og en gravhaug fra bronsealderen/jernalderen.
Egosentrisme

Egosentrisme vil si manglende evne til å se ting fra en annen synsvinkel enn sin egen. En egosentriker vil oppfatte verden som et sted der hans eller hennes ønsker og behov er helt sentrale, ikke sjelden på bekostning av andres. Det motsatte av egosentrisme er empati (medfølelse).
En egosentriker kan også beskrives som en gjennomført egoist.
Hoff-Rosencrone

af Hoff-Rosenkrone var en dansk og norsk adelsslekt, knyttet til Baroniet Rosendal, samt en friherrelig gren av slekten von Hoff.

Historie

Major og kammerherre Christian Henrich von Hoff (1768–1837) ble i 1812 gjort til baron af Hoff-Rosencrone. Det skjedde etter at han hadde arvet Rosendal i Sunnhordland, som tilkom ham gjennom hustruen Maria Margrethe Londemann af Rosencrone. Hennes far var Edvard Londemann av Rosencrone (1680–1749), som var født på Island, ble lektor i Bergen og titulær biskop. Han hadde samlet seg betydelig kapital og kjøpte godset Rosendal, som ble omgjort til stamhus og senere til baroni.
Christian Henrich baron af Hoff-Rosencrones sønner, Marcus Gerhard og Hermann Reinhold av Hoff-Rosencrone, var stamhusbesittere frem til 1900, og etter dem en søstersønn, inntil stamhuset i 1927 etter loven tilfalt Universitetet i Oslo.

Våpen

Våpenskjoldet er sammensatt av flere felt, et hjerteskjold, to hjelmer med hjelmtegn og to skjoldholdere. Det er gjengitt bl.a. hos Munthe figur 13.
Nattergalen

Nattergalen er et musikkalbum med Sebastian & Rimfaxe, utgitt i 1980.
Hermod (navn)

Etymologi

Hermod er en yngre form av gammelhøytyske Herimot eller svenske Hermoder. Herimot har opprinnelse i de gammelhøytyske ordene heri, «hær», og mout, «mot». Hærmóðr og Hermóðr var norrøne former av navnet og Hermoth og Hærmodh var henholdsvis gammeldanske og gammelsvenske former. Hermoder var en nyere svensk form av Hærmóðr, som nå har gått ut av bruk. 
Hermóður er en islandsk og færøysk form av navnet.
Fotball under Middelhavslekene 1955

Fotball under Middelhavslekene 1955. Fotball var en av flere sporter under de andre Middelhavslekene som ble arrangert i Barcelona i Spania i perioden 15. til 25. juli 1955. Det var fire herrelag som deltok i fotballturneringen. Det ble spilt en enkeltserie der alle lagene møttes en gang.